Broj: 711-I-700-Pp-18/23-04-19

Zagreb, 4. travnja 2023.

**ANJA ŠIMPRAGA**

**potpredsjednica Vlade Republike Hrvatske**

**Predmet: ANJA ŠIMPRAGA, potpredsjednica Vlade Republike Hrvatske**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od dana 4. travnja 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 13. siječnja 2023.g. na temelju neanonimne prijave otvorilo predmet protiv obveznice Anje Šimprage, potpredsjednice Vlade Republike Hrvatske, koji se vodi pod brojem Pp-18/23. U prijavi se u bitnom navodi kako obveznica izbjegava održati službeni sastanak vezano uz razrješenja članova Povjerenstva za zaštitu pacijenata Grada Zagreba, kao i da izbjegava službeno reagirati vezano uz navedenu tematiku.

Dana 03. travnja 2023. Povjerenstvo je zaprimilo nadopunu prijave u kojoj se u bitnom navodi kako obveznica i nadalje odbija održati zatražene sastanke odnosno oglušuje se na zahtjeve za istima.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima

Povjerenstvo ističe da činjenica ogluhe ili odbijanja održavanja sastanka obveznika s određenom fizičkom ili pravnom osobom te drugim tijelom sama po sebi, a bez isticanja privatnih interesa koji bi na nju utjecali prilikom ovakvog postupanja, ne predstavlja povredu odredbi ZSSI-a.

Iako predstavlja dobru praksu postupanja da obveznici osobno ili putem stručnih službi održe sastanak kada bi se moglo raditi o pitanjima od javnog interesa, mogući propust da se to učini u ovoj situaciji ne upućuje na povredu odredbi ZSSI-a, jer to u konkretnom slučaju ne proizlazi iz zaprimljene prijave, niti njezine nadopune.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Anja Šimpraga, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obveznici
4. Pismohrana